5.3.

Στις νέες υποενότητες Β.2 (σημείο 3.2 του ενιαίου εγγράφου) και ΣΤ.2 («Πληροφορίες σχετικά με τα ιδιαίτερα χαρακτηριστικά του προϊόντος») (σημείο 5 του ενιαίου εγγράφου), το περιεχόμενο των παραμέτρων «λυκοπένιο» και «φωτεινότητα απόχρωσης» προσαρμόζεται αναλόγως και η παράμετρος «βιταμίνη C» αντικαθίσταται από την παράμετρο «βιταμίνη E (α-τοκοφερόλη)». — Όσον αφορά τον εμπορικό τύπο «Redondo Liso» [στρογγυλή λεία]: Το χαρακτηριστικό «φωτεινότητα απόχρωσης (L) 42 έως 46,5.» αντικαθίσταται από το χαρακτηριστικό: «φωτεινότητα απόχρωσης (L) ≥ 35». Το κείμενο «Η περιεκτικότητα σε βιταμίνη C αυτού του τύπου τομάτας είναι από 153 έως 195 mg ανά 100 gr νωπού καρπού» αντικαθίσταται από το κείμενο: «Η περιεκτικότητα σε βιταμίνη E (α-τοκοφερόλη) αυτού του τύπου τομάτας είναι ≥ 0,40 mg ανά 100 gr νωπού καρπού». Το κείμενο «Συνολική περιεκτικότητα σε λυκοπένιο που κυμαίνεται από 21 έως 25,8 mg ανά 100 gr ξηρού βάρους» αντικαθίσταται από το κείμενο: «Συνολική περιεκτικότητα σε λυκοπένιο ≥ 26 mg ανά 100 gr ξηρού βάρους». — Όσον αφορά τον εμπορικό τύπο «Tomate Cereza (incluido cóctel)» [τοματάκι τσέρι, συμπεριλαμβανόμενου του τύπου κοκτέιλ]: Το χαρακτηριστικό «φωτεινότητα απόχρωσης (L) 38 έως 40.» αντικαθίσταται από το χαρακτηριστικό: «φωτεινότητα απόχρωσης (L) ≥ 35». Το κείμενο «Η περιεκτικότητα σε βιταμίνη C αυτού του τύπου τομάτας είναι από 62 έως 102 mg ανά 100 gr νωπού καρπού» αντικαθίσταται από το κείμενο: «Η περιεκτικότητα σε βιταμίνη E (α-τοκοφερόλη) αυτού του τύπου τομάτας είναι ≥ 0,30 mg ανά 100 gr νωπού καρπού». Το κείμενο «Συνολική περιεκτικότητα σε λυκοπένιο που κυμαίνεται από 31,6 έως 38,4 mg ανά 100 gr ξηρού βάρους» αντικαθίσταται από το κείμενο: «Συνολική περιεκτικότητα σε λυκοπένιο ≥ 26 mg ανά 100 gr ξηρού βάρους». — Όσον αφορά τον εμπορικό τύπο «Asurcado» [πτυχωτή]: Το χαρακτηριστικό «φωτεινότητα απόχρωσης (L) 38 έως 40.» αντικαθίσταται από το χαρακτηριστικό: «φωτεινότητα απόχρωσης (L) ≥ 35». Το κείμενο «Η περιεκτικότητα σε βιταμίνη C αυτού του τύπου τομάτας είναι από 130 έως 155 mg ανά 100 gr νωπού καρπού» αντικαθίσταται από το κείμενο: «Η περιεκτικότητα σε βιταμίνη E (α-τοκοφερόλη) αυτού του τύπου τομάτας είναι ≥ 0,31 mg ανά 100 gr νωπού καρπού». Το κείμενο «Συνολική περιεκτικότητα σε λυκοπένιο που κυμαίνεται από 35,4 έως 44 mg ανά 100 gr ξηρού βάρους» αντικαθίσταται από το κείμενο: «Συνολική περιεκτικότητα σε λυκοπένιο ≥ 26 mg ανά 100 gr ξηρού βάρους». — Όσον αφορά τον εμπορικό τύπο «Oblongo o Alargado» [ωοειδής ή επιμήκης]: Το χαρακτηριστικό «φωτεινότητα απόχρωσης (L) 38 έως 40.» αντικαθίσταται από το χαρακτηριστικό: «φωτεινότητα απόχρωσης (L) ≥ 35». Το κείμενο «Η περιεκτικότητα σε βιταμίνη C αυτού του τύπου τομάτας είναι από 142 έως 186 mg ανά 100 gr νωπού καρπού» αντικαθίσταται από το κείμενο: «Η περιεκτικότητα σε βιταμίνη E (α-τοκοφερόλη) αυτού του τύπου τομάτας είναι ≥ 0,31 mg ανά 100 gr νωπού καρπού». Το κείμενο «Συνολική περιεκτικότητα σε λυκοπένιο που κυμαίνεται από 10,8 έως 13,2 mg ανά 100 gr ξηρού βάρους» αντικαθίσταται από το κείμενο: «Συνολική περιεκτικότητα σε λυκοπένιο ≥ 26 mg ανά 100 gr ξηρού βάρους». Αιτιολόγηση: Προέκυψαν σοβαρά προβλήματα όσον αφορά την εκπλήρωση των απαιτήσεων των προδιαγραφών προϊόντος στο πλαίσιο της ΠΓΕ, που βασίζονται σε μελέτη την οποία εκπόνησε το Πανεπιστήμιο της Almería με τίτλο Nutrient composition and antioxidant activity of eight tomato (Lycopersicon esculentum) varieties [Διατροφική σύσταση και αντιοξειδωτική δράση οκτώ ποικιλιών τομάτας (Lycopersicon esculentum)], και η οποία δημοσιεύτηκε το 2009. Οι απαιτήσεις αυτές είναι υπερβολικά αυστηρές, δεδομένου ότι βασίζονται σε διαδικασίες δειγματοληψίας και ανάλυσης που διενεργούνται υπό βέλτιστες συνθήκες, οι οποίες είναι εξαιρετικά δύσκολο να αναπαραχθούν στο πλαίσιο των συνήθων πρακτικών καλλιέργειας και εμπορίας. Καταρχάς, είναι πρακτικά αδύνατον να επιτευχθούν τα απαιτούμενα επίπεδα βιταμίνης C υπό τις συνθήκες ωρίμασης τις οποίες πρέπει να πληροί η τομάτα κατά τον χρόνο συγκομιδής σύμφωνα με τις προδιαγραφές προϊόντος, διότι τα επίπεδα της βιταμίνης C μειώνονται αντιστρόφως ανάλογα προς τον βαθμό ωρίμασης της τομάτας. Επίσης, στις προδιαγραφές ορίζονται επίπεδα λυκοπενίου και φωτεινότητας της απόχρωσης τα οποία υπερβαίνουν κατά πολύ τα επίπεδα που επιτυγχάνονται συνήθως στη γεωγραφική περιοχή. Σε κάθε περίπτωση, τα προσαρμοσμένα επίπεδα λυκοπενίου και φωτεινότητας, βάσει της αιτούμενης τροποποίησης, θα εξακολουθούν να είναι υψηλότερα από τα αντίστοιχα επίπεδα που διαπιστώνονται σε τομάτες των ίδιων ποικιλιών εκτός της γεωγραφικής περιοχής, όπως διευκρινίζεται κατωτέρω. Οι μέγιστες τιμές φωτεινότητας και λυκοπενίου που καθορίζονται στις προδιαγραφές διαγράφηκαν με το σκεπτικό ότι δεν δικαιολογείται η πρόβλεψη ανώτατων ορίων, καθώς οι υψηλότερες τιμές βελτιώνουν εκείνα τα χαρακτηριστικά της τομάτας που συμβάλλουν στη διαμόρφωση θετικής άποψης των καταναλωτών ως προς την ποιότητα και τη φρεσκάδα τους. Παράλληλα, οι απαιτήσεις και για τις δύο παραμέτρους μετριάζονται για τους λόγους που διευκρινίζονται ανωτέρω. Η προτεινόμενη μείωση στις τιμές και των δύο παραμέτρων δεν συνεπάγεται σημαντικές μεταβολές στα τυπικά χαρακτηριστικά ποιότητας ούτε τροποποιήσεις στα οργανοληπτικά χαρακτηριστικά. Οι τιμές φωτεινότητας της τομάτας από την περιοχή που δεν καλύπτεται από την ΠΓΕ εμπίπτουν συνηθέστερα στο φάσμα τιμών μεταξύ 25 και 28, οι οποίες είναι σε κάθε περίπτωση χαμηλότερες από τις αντίστοιχες τιμές των εμπορικών τύπων που καλύπτονται από την ΠΓΕ. Η ελάχιστη τιμή φωτεινότητας για τις τομάτες ΠΓΕ ορίζεται στο 35. Η περιεκτικότητα σε βιταμίνη C αντικαταστάθηκε από την περιεκτικότητα σε βιταμίνη E (α-τοκοφερόλη), διότι το επίπεδο βιταμίνης C της τομάτας παρουσιάζει σημαντικές διακυμάνσεις σε συνάρτηση με το στάδιο ωρίμασης. Έχουν αναφερθεί πολύ υψηλά αρχικά επίπεδα βιταμίνης C για λιγότερο ώριμες τομάτες, τα οποία μειώνονται στα τελικά στάδια της διάρκειας ζωής της τομάτας στα 28 mg ανά 100 gr νωπού καρπού (Valle και Rodríguez, 2011). Λόγω της υψηλής μεταβλητότητας της τιμής της, η βιταμίνη C δεν θεωρείται κατάλληλος δείκτης ποιότητας για τις τομάτες μιας συγκεκριμένης γεωγραφικής περιοχής. Οι ενώσεις τοκοφερόλης παρουσιάζουν μεγαλύτερη σταθερότητα κατά την ωρίμαση της τομάτας. Έχουν αναφερθεί μικρές μεταβολές στην περιεκτικότητα των εν λόγω ενώσεων κατά τη διάρκεια της ωρίμασης (από 7,7 έως 11,6 µg ανά gr νωπού καρπού) (Quadrana κ.ά., 2013). Επιπλέον, η βιταμίνη C και οι τοκοφερόλες είναι εναλλάξιμες όσον αφορά την αντιοξειδωτική τους δράση· είναι γνωστό εδώ και πολλά χρόνια ότι οι δύο τύποι ενώσεων χαρακτηρίζονται από αντιοξειδωτική συνεργική και συμπληρωματική δράση (Niki κ.ά., 1987). Ως εκ τούτου, οι τοκοφερόλες θεωρούνται κατάλληλοι δείκτες των ωφέλιμων για την υγεία ιδιοτήτων της τομάτας και μπορούν να χρησιμοποιηθούν αντί της βιταμίνης C, εν προκειμένω και με μεγαλύτερη αποτελεσματικότητα. Η περιεκτικότητα των ποικιλιών τομάτας σε τοκοφερόλη επηρεάζεται από διάφορους παράγοντες, όπως η αλατότητα των υδάτων άρδευσης, τα επίπεδα καλίου στο θρεπτικό διάλυμα, η εξεταζόμενη γενετική ποικιλία, καθώς και οι ιδιαίτερες περιβαλλοντικές συνθήκες (ηλιοφάνεια, θερμοκρασία και υγρασία) της γεωγραφικής περιοχής. Η περιεκτικότητα του προϊόντος «Tomate La Cañada» σε τοκοφερόλη είναι υψηλότερη από τον συνήθη μέσο όρο για παρόμοιους τύπους τομάτας εκτός της γεωγραφικής περιοχής. Αυτό ισχύει ειδικότερα στην περίπτωση της α-τοκοφερόλης, η οποία είναι η τοκοφερόλη που παρουσιάζει τη δράση της βιταμίνης E και αποτελεί, συνεπώς, τη σημαντικότερη από τις ενώσεις τοκοφερόλης από πλευράς θρεπτικής αξίας. Η σύνθεση και τα υψηλά επίπεδα τοκοφερόλης ευνοούνται επίσης από την οσμωτική και αλατούχα πίεση που δημιουργείται από τις υψηλές ηλεκτρικές αγωγιμότητες. Οι συνήθεις μέσες τιμές της α-τοκοφερόλης του προϊόντος «Tomate La Cañada» κυμαίνονται μεταξύ 0,56 και 0,72 mg ανά 100 gr νωπού καρπού, ανάλογα με τον επιλεγμένο εμπορικό τύπο, ενώ οι τιμές που εμφανίζουν συχνότερα οι τομάτες που δεν καλύπτονται από την ΠΓΕ είναι ≥ 0,14 mg ανά 100 gr νωπού καρπού. Επομένως, η ελάχιστη τιμή της α-τοκοφερόλης μιας τομάτας που καλύπτεται από την ΠΓΕ ορίζεται στα 0,30 mg ανά 100 gr νωπού καρπού. Η υψηλή φωτεινότητα της απόχρωσης οφείλεται στον σημαντικό βαθμό συμπαγούς σύστασης του καρπού. Θα πρέπει επίσης να ληφθεί υπόψη ότι η τιμή της παραμέτρου αυτής εξαρτάται από τον βαθμό ωρίμασης· οι λιγότερο ώριμες τομάτες παρουσιάζουν υψηλότερες τιμές φωτεινότητας. Ωστόσο, οι τομάτες οι οποίες έχουν ήδη αρχίσει να αποκτούν κόκκινο χρώμα και παρουσιάζουν υψηλά επίπεδα λυκοπενίου, υψηλές τιμές φωτεινότητας και υψηλή περιεκτικότητα σε α-τοκοφερόλη αποτελούν εξαίρεση.